Uusi toimintamalli helpottamaan vammaisten lasten ja perheiden arkea Etelä-Karjalassa

Etelä-Karjalan hyvinvointialue osallistuu Uusia polkuja -kehittämisprojektiin, jossa luodaan uudenlainen, matalan kynnyksen toimintamalli vammaisten lasten ja heidän perheidensä tueksi. Tavoitteena on helpottaa perheiden arkea tarjoamalla tukea ja palveluita oikeaan aikaan – yhdestä paikasta.

Projektia toteutetaan yhteistyössä Kymenlaakson hyvinvointialueen ja Kehitysvammaliiton kanssa. Sen tavoitteena on parantaa vammaisten henkilöiden palvelujen saavutettavuutta ja lisätä heidän osallisuuttaan arjessa ja yhteiskunnassa.

– Kun apu löytyy yhdestä paikasta ja ammattilaiset toimivat tiiviissä yhteistyössä, perheiden ei tarvitse itse hakea palveluja eri tahoilta. Tämä helpottaa arkea merkittävästi, sanoo vammaispalvelujen johtaja Anne-Maarit Paunonen Etelä-Karjalan hyvinvointialueelta.

Kehittämistyössä painotetaan kolmea osa-aluetta:

vammaisten lasten ja perheiden toimintakokonaisuus (molemmat alueet)

vammaisten henkilöiden liikkumisen ja itsenäisen elämän tukeminen (Kymenlaakson hyvinvointialue)

asumispalvelujen monipuolistaminen ja itsenäisen asumisen tukeminen (Etelä-Karjalan hyvinvointialue)

Projektissa selvitetään nykyiset palvelupolut, tunnistetaan kehittämistarpeet ja lisätään asiakkaiden osallistumismahdollisuuksia. Lisäksi kartoitetaan vammaisten henkilöiden asumistarpeita tulevaisuutta varten.

Projekti toteutetaan 1.3.2025–28.2.2027, ja sitä rahoittaa Euroopan unioni yhdessä Hämeen ELY-keskuksen kanssa. Päätoteuttajana toimii Kymenlaakson hyvinvointialue, Etelä-Karjalan hyvinvointialue ja Kehitysvammaliitto ovat osatoteuttajia.

Lisätietoja:

Anne-Maarit Paunonen, vammaispalvelujen johtaja, p. 040 732 1816, anne-maarit.paunonen@ekhva.fi

Saana Friberg, vammaispalvelujen palvelupäällikkö, saana.friberg@ekhva.fi

Sari Hokkanen, projektipäällikkö, p. 040 683 8962, sari.hokkanen@ekhva.fi